A Bizottság 600/79/EGK rendelete

(1979. március 29.)

a 2237/77/EGK rendelet az új adatszolgáltatási űrlap Olaszországban és Luxemburgban történő bevezetésének dátuma tekintetében történő módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre,

tekintettel a legutóbb a 2910/73/EGK [1] rendelettel módosított, az Európai Gazdasági Közösségben működő mezőgazdasági üzemek jövedelmére és üzleti tevékenységére vonatkozó számviteli adatok gyűjtésére szolgáló hálózat létrehozásáról szóló, 1965. június 15-i 79/65/EGK tanácsi rendeletre [2] és különösen annak 7. cikkére,

mivel a Bizottság 2237/77/EGK [3] rendelete megállapította a mezőgazdasági üzemek jövedelmének meghatározására szolgáló adatszolgáltatási űrlap tartalmát;

mivel a Luxemburgban használt új mezőgazdasági adatszolgáltatási űrlap 1978 óta történő alkalmazásával kapcsolatban a kezdeti nehézségeket sikerült elhárítani; mivel az adott tagállam esetében lehetőség lesz az 1978-as gazdasági évre vonatkozó számviteli adatok benyújtására az új mezőgazdasági adatszolgáltatási űrlapon;

mivel Olaszországban az új mezőgazdasági adatszolgáltatási űrlap alkalmazásához szükséges eszközök felállításakor tapasztalt technikai nehézségek akadályozzák az új adatszolgáltatási űrlap ésszerű alkalmazását az 1979-es gazdasági év számviteli adatainak összegyűjtéséhez; mivel tehát célszerű a korábbi gazdasági években használt mezőgazdasági adatszolgáltatási űrlapot érvényben hagyni az 1979-es gazdasági évre;

mivel Olaszországban minden szükséges intézkedést megtettek az új mezőgazdasági adatszolgáltatási űrlap kielégítő alkalmazása érdekében az 1980-as gazdasági év számviteli adatainak összegyűjtésére;

mivel szükséges kijavítani egy, az egyéb takarmánynövényekre vonatkozó hibát a 145. rovat német változatának szövegében, valamint a 157. rovat csemetekertekre vonatkozó szövegében minden nyelvi változatban;

mivel az e rendeletben megállapított intézkedések összhangban vannak a mezőgazdasági számviteli információs hálózattal foglalkozó bizottság véleményével,

ELFOGADTA EZT A RENDELETET:

Egyetlen cikk

A Bizottság 2237/77/EGK rendelete a következőképpen módosul:

1. A 2. cikk második bekezdése a következőképpen módosul:

"Ugyanakkor ezeket a rendelkezéseket Franciaországban és Írországban az 1979-es gazdasági év számviteli adataira, és Olaszországban az 1980-as gazdasági év számviteli adataira kell először alkalmazni. Az 1979-es és 1980-as gazdasági év az 1979. január 1-je és június 1-je, illetve az 1980. január 1-je és június 1-je közötti időszakban kezdődik."

2. A II. mellékletben a 145. rovat német változatának szövege a következő lesz:

"Sonstige Futterpflanzen: der gesamte Futteranbau, der in der Fruchtfolge steht und weniger als 5 Jahre lang die gleiche Fläche beansprucht (einjähriger und mehrjähriger Futteranbau ohne Ackerwiesen)."

3. A II. melléklet 157. rovat helyébe a következő szöveg lép:

"Csemetekertek: a szőlőoltvány-iskolákkal együtt; a gazdaság saját szükségletét ellátó erdei faiskolák nélkül."

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1979. március 29-én.

a Bizottság részéről

Finn Gundelach

alelnök

[1] HL L 299., 1973.10.27., 1. o.

[2] HL L 109., 1965.6.23., 1859/65. o.

[3] HL L 263., 1977.10.17., 1. o.

--------------------------------------------------